**МИНИСТЕРСТВО НА ЗЕМЕДЕЛИЕТО**

Проект

**НАРЕДБА № …………………**

**от ………………………………. г.**

**за условията и реда за предоставяне на извънредна финансова помощ на земеделските стопани от определени сектори**

Глава първа

ОБЩИ РАЗПОРЕДБИ

**Чл. 1.** С тази наредба се уреждат условията и редът за предоставяне на извънредна финансова помощ съгласно Делегиран регламент (ЕС) 2022/467 на Комисията от 23 март 2022 година за предоставяне на извънредна помощ за приспособяване на производителите в селскостопанския сектор (OB L 96, 24.3.2022 г.).

**Чл. 2.** Финансова помощ по реда на тази наредба се предоставя на земеделските стопани от сектори „Свиневъдство“, „Птицевъдство“, лозаро-винарския сектор и оранжерийното производство на зеленчуци.

**Чл. 3.** ( 1)Бюджетът за подпомагане на земеделските стопани по секторите, посочени в чл. 2, е:

1. 25 000 000 лв. за сектор „Свиневъдство“, за свине-майки и прасета за угояване;
2. 25 000 000 лв. за сектор „Птицевъдство“, за кокошки носачки, родители, бройлери, гъски, пуйки и патици;
3. 6 000 000 лв. за лозаро-винарски сектор за площи с винено грозде;
4. 6 259 820,44 лв. за оранжерийно производство на зеленчуци, от които:

а) 5 007 856,35 лв. за отопляеми оранжерии и

б) 1 251 964,09 лв. за неотопляеми оранжерии.

(2) Земеделските стопани получават финансова помощ съгласно бюджетите по ал. 1, както следва:

1. в секторите „Свиневъдство и „Птицевъдство“ за брой животни, преизчислени на животинска единица (ЖЕ) по категориите, за които е получено подпомагане през 2021 г. от схемата за държавна помощ „Помощ за реализиране на доброволно поети ангажименти за хуманно отношение към свине” и схемата „Помощ за реализиране на доброволно поети ангажименти за хуманно отношение към птиците“;

2. в лозаро-винарския сектор за установената допустима за подпомагане площ за кампания 2021 г., изразена в хектарите с винено грозде, по схемата за плащане за селскостопански практики, благоприятни за климата и околната среда (зелени директни плащания);

3. при оранжерийно производство на зеленчуци за установената допустима за подпомагане площ за кампания 2021 г., изразена в хектарите с оранжерийна култура, по схемата за плащане за селскостопански практики, благоприятни за климата и околната среда (зелени директни плащания).

**Чл. 4** (1) В срок от 5 работни дни от получаване на уведомлението по чл. 12 със заповед на министъра на земеделието се определят ставките на помощта за ЖЕ от съответната категория животни и за хектар с винено грозде и оранжерийни култури (зеленчуци). Определените със заповедта ставки за хектари с оранжерийни култури (зеленчуци) са различни за отопляеми и неотопляеми оранжерии.

(2) За секторите „Свиневъдство“ и „Птицевъдство“ се определят ставки за ЖЕ, които следват съотношението по категории животни, определено за схемата за държавна помощ „Помощ за реализиране на доброволно поети ангажименти за хуманно отношение към свине” и схемата „Помощ за реализиране на доброволно поети ангажименти за хуманно отношение към птиците“ за 2021 г.

Глава втора

ИЗИСКВАНИЯ КЪМ КАНДИДАТИТЕ

**Чл. 5.** (1)Допустими за подпомагане са земеделските стопани от сектор „Свиневъдство“, които са физически лица, еднолични търговци и юридически лица, регистрирани по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 31 от 2015 г.) (Наредба № 3 от 1999 г.) и отговарят на следните условия:

1. за 2021 г. са получили подпомагане по схемата за държавна помощ „Помощ за реализиране на доброволно поети ангажименти за хуманно отношение към свине”;
2. към датата на кандидатстване притежават удостоверение за регистрация, издадено по реда чл. 137 от Закона за ветеринарномедицинската дейност;
3. стопанисват животновъден обект в нитратно уязвима зона, определена със заповед на министъра на околната среда и водите или
4. прилагат балансирани и оптимизирани практики чрез поне двуфазово хранене с отделни рецепти за всяка категория свине, допринасящи за ефективното управление на хранителните вещества.

(2) Допустими за подпомагане са земеделските стопани от сектор „Птицевъдство“, които са физически лица, еднолични търговци и юридически лица, регистрирани по реда на Наредба № 3 от 1999 г. и отговарят на следните условия:

1. за 2021 г. са получили подпомагане по схемата за държавна помощ „Помощ за реализиране на доброволно поети ангажименти за хуманно отношение към птиците”;
2. към датата на кандидатстване притежават удостоверение за регистрация, издадено по реда чл. 137 от Закона за ветеринарномедицинската дейност;
3. стопанисват животновъден обект в нитратно уязвима зона, определена със заповед на министъра на околната среда и водите или
4. прилагат балансирани и оптимизирани практики чрез поне двуфазово хранене с отделни рецепти за всяка категория птици, допринасящи за ефективното управление на хранителните вещества.

(3) Допустими за подпомагане са земеделските стопани от лозаро-винарския сектор, които са физически лица, еднолични търговци и юридически лица, регистрирани по реда на Наредба № 3 от 1999 г., които отговарят на следните условия:

1. са регистрирани в Лозарския регистър по реда чл. 27, ал. 2 от Закона за виното и спиртните напитки;
2. са подали редовна декларация за реколта от грозде за 2021 г. в Изпълнителната агенция по лозата и виното;
3. площите им с винени лозя, изразени в хектари, са били допустими за подпомагане за кампания 2021 г. по схемата за плащане за селскостопански практики, благоприятни за климата и околната среда (зелени директни плащания).

(4) Допустими за подпомагане са земеделски стопани – физически лица, еднолични търговци и юридически лица, регистрирани по реда на Наредба № 3 от 1999 г. за създаване и поддържане на регистър на земеделските стопани, които отглеждат зеленчуци в оранжерии и отговарят на следните условия:

1. площите им с оранжерийна култура, изразени в хектари, са били допустими за подпомагане за кампания 2021 г. по схема за обвързано подпомагане за оранжерийни зеленчуци;
2. площите им с оранжерийна култура, изразени в хектари, са били допустими за подпомагане за кампания 2021 г. по схемата за плащане за селскостопански практики, благоприятни за климата и околната среда (зелени директни плащания);
3. разполагат с активна инсталация за отопление.

(5) Изискването по ал. 4, т. 3 се отнася за земеделските стопани с оранжерийно производство на зеленчуци в отопляеми оранжерии.

**Чл. 6.** Земеделските стопани от сектор „Свиневъдство“ и сектор „Птицевъдство“, които са допустими за подпомагане по реда на настоящата наредба, получават извънредна финансова помощ за броя животни, преизчислени на ЖЕ, за които е получено подпомагане по схемата за държавна помощ „Помощ за реализиране на доброволно поети ангажименти за хуманно отношение към свине” и схемата „Помощ за реализиране на доброволно поети ангажименти за хуманно отношение към птиците“ през 2021 г.

**Чл. 7.** Земеделските стопани от лозаро-винарския сектор и с оранжерийно производство на зеленчуци, които са допустими за подпомагане по реда на настоящата наредба, получават извънредна финансова помощ за броя хектари с винено грозде/оранжерийни култури (зеленчуци), които са били установени като допустими по схемата за плащане за селскостопански практики, благоприятни за климата и околната среда (зелени директни плащания) през 2021 г.

**Чл. 8.** (1) Не са допустими за подпомагане кандидати, които:

1. са осъдени с влязла в сила присъда за престъпление по чл. 108а, 159а – 159г, 172, 192а, 194 – 217, 219 – 252, 253 – 260, 301 – 307, 321, 321а и 352 – 353е от Наказателния кодекс;

2. са осъдени с влязла в сила присъда за престъпление, аналогично на тези по т. 1, в друга държава членка или трета страна;

3. имат изискуеми и ликвидни задължения към ДФЗ, освен ако е допуснато разсрочване, отсрочване или обезпечение на задълженията;

4. са в производство за обявяване в несъстоятелност и не са обявени в несъстоятелност;

5. са в производство по ликвидация;

6. имат изискуеми публични задължения към държавата, установени с влязъл в сила акт на компетентен орган, освен ако е допуснато разсрочване, отсрочване или обезпечение на задълженията.

(2) Отсъствието на обстоятелства по ал. 1 се декларира от кандидата в заявлението по чл. 9, ал. 2.

Глава трета

Условия и ред за подаване на заявление за предоставяне на извънредна финансова помощ

**Чл. 9.** (1) Приемът на заявления по настоящата наредба се стартира със заповед на изпълнителния директор на ДФЗ, с която се определя период за кандидатстване.

(2) В сроковете, определени със заповедта по ал. 1, земеделските стопани по чл. 5 подават заявление по образец, утвърден от изпълнителния директор на ДФ „Земеделие“ в Областните дирекции на ДФ „Земеделие“, отдел „Прилагане на схемите и мерките за подпомагане“ (ОПСМП) по постоянен адрес на физическото лице или по адрес на управление на едноличния търговец или юридическото лице. Заявлението се регистрира в Интегрирана система за администриране и контрол. Към заявлението се прилагат следните документи:

1. документ, доказващ съответствие с чл. 5, ал. 1, т. 4 и чл. 5, ал. 2, т. 4, когато заявител е земеделски стопанин от сектор „Свиневъдство“ и сектор „Птицевъдство“, който не отговаря на изискванията на чл. 5, ал. 1, т. 3 и чл. 5, ал. 2, т. 3:

а) рецепти за съответните фази на хранене, утвърдени от управителя на животновъдния обект, в случай на заявител земеделски стопанин, чийто животновъден обект произвежда/миксира фураж в собствени обекти и складови/лимитни карти за изписване на фуражите в съответствие с рецептите или

б) рецепти за съответните фази на хранене, утвърдени от управителя на животновъдния обект, в случай на заявител земеделски стопанин, чийто животновъден обект не произвежда/миксира фураж в собствени обекти и осигурява изхранване на животните чрез закупуване на фураж от обекти, вписани в регистри за производство и/или търговия с фуражи по реда на Закона за фуражите, както и декларация/и за съответствие на закупените фуражи с рецептата съгласно чл. 26, ал. 4 от Закона за фуражите;

2. документ за правно основание за ползване на оборудването по чл. 5, ал. 4, т. 2, когато заявителят е по чл. 5, ал. 4 и 5. В случай, че оборудването не е собствено, документът за ползване следва да е с нотариална заверка. Документът следва да е издаден не по-късно от 31 декември 2021 г.;

3. Удостоверение за банкова сметка на името на кандидата;

4. Изрично нотариално заверено пълномощно в оригинал, в случай че документите се подават от упълномощено лице.

(3) В заявлението по ал. 1 земеделският стопанин посочва едно от изискванията по чл. 5, ал. 1, т. 3 или 4, чл. 5, ал. 2, т. 3 или 4, на което отговаря. Изискването по чл. 5, ал. 4, т. 3 се посочва в заявлението ако земеделският стопанин осъществява оранжерийно производство на зеленчуци в отопляеми оранжерии.

**Чл. 10.** Изискванията по чл. 5, ал. 1, т. 1, 2 и 3, чл. 5, ал. 2, т. 1, 2 и 3, чл. 5, ал. 3, т. 1, 2, 3 и чл. 5, ал. 4, т. 1 и 2 се проверяват служебно от ДФ „Земеделие“ при подаване на заявлението по ал. 2.

**Чл. 11.** (1) При подаване на заявлението по чл. 9, ал. 2 длъжностно лице в ОД на ДФЗ извършва преглед на документите в присъствието на кандидата или на упълномощеното от него лице. При непредставяне или нередовност/непълнота на документите длъжностното лице ги връща на кандидата и му предоставя копие на контролен лист. Кандидатът има право да подаде повторно заявление по реда на   
чл. 9, ал. 2 в рамките на периода на приема, определен със заповедта на изпълнителния директор на ДФ „Земеделие“.

(2) След извършване на административните проверки на подадените по ал. 1 заявления ДФ „Земеделие“ извършва проверка на място съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета и Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007. Проверките на място обхващат поне 5 на сто от заявителите, избрани на случаен принцип, и се извършват в срок от 10 дни от назначаването им.

**Чл. 12.** Заявлението за подпомагане може да получи пълен или частичен отказ за финансиране в случай на:

1. нередовност на документите и/или непълнота, и/или неяснота, и/или несъответствие на заявените данни и посочените факти, установени при извършване на проверките по чл. 12;

2. когато бъде установена недопустимост на кандидата за подпомагане при условията на тази наредба.

**Чл. 13.** Финансовата помощ се изплаща на база определената по чл. 4 ставка, като при наличие на остатък от бюджета, същият се преразпределя пропорционално между одобрените заявители в рамките на бюджетите по чл. 3, ал. 1.

**Чл. 14.** В срок от 3 работни дни след приключване на приема по чл. 6, ал. 1 ДФ „Земеделие“ уведомява МЗм за броя животни по категории съгласно чл. 3, ал. 2 и за броя хектари с винено грозде и оранжерийни култури.

Глава четвърта

Условия и ред за предоставяне на извънредна финансова помощ

**Чл. 15.** (1) Извънредната финансова помощ се изплаща на одобрените заявители в срок до 30 септември 2022 г. Заявлението за подпомагане по чл. 6, ал. 2 е и заявка за плащане. След извършване на съответните административни проверки и проверки на място, одобрената финансова помощ се изплаща по посочената в заявлението банкова сметка.

(2) Държавен фонд „Земеделие“, изпраща на кандидатите, подали заявление за подпомагане по чл. 6, ал. 2 уведомителни писма с посочен размер на изплатената финансова помощ или с мотиви за отказ от изплащане на финансова помощ.

**Чл. 16.** При извършване на проверки от ДФ „Земеделие“, Европейската комисия и други контролни органи, ползвателите на финансова помощ, получена по реда на тази наредба, са задължени да предоставят пълен достъп и да оказват съдействие, включително чрез представяне на допълнителни, изискани от тях документи.

**Заключителни разпоредби**

**§ 1.** Наредбата се издава на основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз.

**§ 2.** Заповедта по чл. 6, ал. 1 се публикува на електронната страница на ДФЗ в 5 дневен срок от влизане в сила на наредбата.

**§ 3.** Наредбата влиза в сила от деня на обнародването ѝ в „Държавен вестник“.

**Д-Р ИВАН ИВАНОВ**

*Министър на земеделието*